“จู หมิน” เตรียมลาออกจากรองผอ. IMF หลังดำรงตำแหน่งครบวาระ 5 ปี
"จู หมิน" เตรียมลาออกจากรองผอ. IMF หลังดำรงตำแหน่งครบวาระ 5 ปี
22 มิ.ย. 2559

นายจู หมิน รองผู้อำนวยการกองทุนการเงินระหว่างประเทศ (IMF) เตรียมลาออกจาก IMF หลังจากที่ดำรงตำแหน่งครบวาระ 5 ปีในช่วงปลายเดือนก.ค. นายจูเป็นชาวจีนคนแรกที่เข้ามาดำรงตำแหน่งเป็นหนึ่งในรองผู้อำนวยการของ IMF ซึ่งในระหว่างการปฏิบัติหน้าที่ที่ IMF นายจูได้ให้ความสำคัญกับปัญหาด้านการงานและการพัฒนา รวมถึงประเทศที่มีรายได้น้อย 
ด้าน นางคริสติน ลาการ์ด ผู้อำนวยการ IMF กล่าวว่า “ด้วยสไตล์ที่เรียบง่าย มีอารมณ์ขัน และนิสัยที่อบอุ่น ทำให้เขาได้แสดงความเป็นผู้นำที่แข็งแกร่งในการจัดการกับปัญหาหลายรูปแบบ”
โดยนายจูยังได้ช่วย IMF ในด้านสถิติ ด้านมาตรฐานและมาตรการ รวมไปถึงการให้ความช่วยเหลือในโครงการประเมินภาคการเงินให้แข็งแกร่ง และการช่วยขจัดการฟอกเงินและงานให้เงินสนับสนุนกลุ่มก่อการร้าย 
ทั้งนี้ นายจูได้ทำงานกับ IMF ตั้งแต่ปี 2553 ในฐานะที่ปรึกษาพิเศษของผู้อำนวยการ IMF หลังจากนั้นจึงได้รับการแต่งตั้งให้เป็นรองผู้อำนวยการ ซึ่งดำรงตำแหน่งเป็นระยะเวลา 5 ปีตั้งแต่เดือน ก.ค. 2554 และก่อนหน้าที่จะเข้ามาร่วมงานกับ IMF นั้น นายจูเคยดำรงตำแหน่งรองผู้ว่าการธนาคารกลางจีน สำนักข่าวซินหัวรายงานว่า IMF กำลังมองหาผู้สมัครที่จะเข้ามาทำหน้าที่แทนนายจู โดยจะมีประกาศออกมาในเร็ว ๆ นี้ 